**Záverečná konferencia projektu Zvyšovanie atraktivity učiteľského povolania**

Zástupcovia školských odborových zväzov a zástupcovia zamestnávateľov v oblasti vzdelávania z celej Európy sa v dňoch 30. – 31. januára 2023 stretli vo Varšave na záverečnej konferencii k projektu financovaného EÚ *"Smerom k akčnému rámcu o atraktívnosti učiteľského povolania prostredníctvom účinného sociálneho dialógu vo vzdelávaní".* Odborový zväz školstva na konferencii zastupovala podpredsedníčka zväzu Ingrid Gamčíková a vedúci úradu zväzu Juraj Stodolovský. Projekt zastrešovaný Európskym odborárskym výborom pre vzdelávanie (ETUCE) a Európskou federáciou zamestnávateľov v oblasti vzdelávania (EFEE) poskytol priestor pre viac ako 100 účastníkov, ktorí sa mohli podeliť o svoje názory na to, čo môžu vlády, národní sociálni partneri a tvorcovia politiky v celej Európe urobiť pre úspešné riešenie problému s nedostatkom učiteľov.

Delegáti ETUCE a EFEE dosiahli dohodu a schválili konečné znenie akčného rámca pre atraktívnosť učiteľského povolania, ktorý zahŕňa nasledovné kapitoly:

* úloha sociálnych partnerov a sociálny dialóg v sektore vzdelávania,
* otázky týkajúce sa pracovných podmienok,
* počiatočná príprava učiteľov a kontinuálny profesijný rozvoj,
* reformy kurikula a učiteľská autonómia,
* investície do vzdelávania,
* zdravie a bezpečnosť,
* zvýšenie postavenia učiteľskej profesie.

Dvojdňovej konferencii predsedali Larry Flanagan (prezident ETUCE) a Fergal McCarthy (viceprezident EFEE). Cieľom konferencie bolo zvýšiť znalosti a povedomie o riadení a politikách EÚ v oblasti vzdelávania, riešiť potreby budovania kapacít sociálneho dialógu a hľadať vzájomné porozumenie jednotlivých aspektov spojených s atraktívnosťou učiteľského povolania. Projekt vychádzal z priorít dohodnutých v pracovnom programe Európskeho sektorového sociálneho dialógu vo vzdelávaní (ESSDE) na roky 2022 – 2023.

Experti Howard Stevenson (University of Nottingham) a Alison Louise Milner (Univerzita Aalborg) prezentovali výsledky výskumu zameraného na dôležitosť ekonomických i neekonomických opatrení podporujúcich spokojnosť zamestnancov školstva, kvalitu pracovného prostredia, otázky rovnosti a rôzne iniciatívy zamerané na podporu učiteľskej profesie.

Účastníkov pozdravili aj zástupcovia hostiteľskej krajiny Ryszard Proksa (predseda sekcie vzdelávania, odborový zväz „Solidarność“) a Dariusz Piontkowski (námestník poľského ministra školstva). Michael Teutsch (vedúci oddelenia generálneho riaditeľstva Európskej komisie pre vzdelávanie a kultúru) predstavil iniciatívy, ktoré v tejto oblasti uskutočnila Európska komisia a spolu so Slawomirom Broniarzom (predseda odborového zväzu poľských učiteľov, ZNP) a Paulom Fieldsom (predseda írskej rady pre vzdelávanie a prípravu) diskutovali v záverečnom paneli o možnostiach pre budúcnosť vzdelávania: ako môžu národní sociálni partneri a európske inštitúcie pomôcť zvýšiť atraktivitu učiteľského povolania.

Predseda ETUCE Larry Flanagan na záver vyzval zúčastnených sociálnych partnerov, aby na národnej úrovni prijali opatrenia na zvýšenie atraktívnosti učiteľského povolania. Pripomenul, že zatiaľ čo riešenie nízkeho odmeňovania učiteľov je kľúčové, existujú aj iné opatrenia na zlepšenie pracovných podmienok a uznania práce učiteľov, ktoré tiež prispievajú k zvýšeniu atraktivity učiteľského povolania a sú finančne nenáročné. Závisia len od politickej vôle zapojiť sa do efektívneho sociálneho dialógu.

Implementácia Akčného rámca pre atraktívnosť učiteľského povolania bude tento rok prerokovaná v pracovných skupinách výboru Európskeho sociálneho dialógu a dokument bude následne predložený na prijatie vo výbore ESSDE počas jeho plenárneho zasadnutia dňa 14. decembra 2023.

[Akčný rámec pre zvýšenie atraktívnosti učiteľského povolania](Atraktivita_zavery.docx)

Zapísal: Juraj Stodolovský